**Indokolás**

**1. §-hoz**

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére a 27/2021. (I. 29.) Korm. rendelettel 2021. február 8-tól veszélyhelyzetet hirdetett ki. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

A lakások bérletéről, valamint elidegenítésükről szóló 57/2007. (XII.28.) önkormányzati rendelet (a továbbiakban: Lakásrendelet) szerinti adomány összege tud fedezetet biztosítani a nyugdíjasházi lakásfelújítások költségére, azonban a jelenlegi elosztási arány szerint a felújításokra eső összeg nem elégséges. Az elosztási arányok megváltoztatásával nagyobb összeg áll majd rendelkezésre a lakások felújítására. A Zalaegerszegi Gondozási Központ a későbbiekben szabadon gazdálkodhatna a ráeső hányaddal a nyugdíjasház és a szociális ellátási feladatai területén. A megváltozott arányok szerinti felosztást már a folyamatban lévő pályázatokból befolyó összegek esetében is alkalmazni kell.

**2. §-hoz**

Hatályba léptető és deregulációs rendelkezést tartalmaz. A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése, valamint 21. § (2) bekezdése alapján jelen indokolást a rendelet kihirdetését követően a Nemzeti Jogszabálytárban közzé kell tenni.